2. METODIKA A NÁSTROJE

Komisia zozbierala spätnú väzbu k svojmu plánu aj k online verejnej konzultácii prostredníctvom online dotazníkov. Spätná väzba k plánu bola podrobená kvantitatívnej i kvalitatívnej analýze s cieľom identifikovať výzvy, príležitosti a priority činnosti. Online verejná konzultácia pozostávala z kombinácie uzavretých otázok (pri ktorých respondenti poskytli odpoveď v rámci vopred stanoveného súboru odpovedí) a otvorených otázok (pri ktorých mohli napísať ľubovoľnú odpoveď, ktorú si zvolili, v rozsahu do 1 000 znakov na odpoveď). Dotazník online verejnej konzultácie bol zameraný na tri hlavné aspekty: i) vidiecke oblasti v súčasnosti; ii) vidiecke oblasti v budúcnosti a iii) správa vidieckych oblastí.

Niekoľko otázok osobitného Eurobarometra 504 sa týkalo situácie vidieckych oblastí, toho, ako sa situácia zmenila od roku 2009 do roku 2020, a cieľov rozvoja vidieka, druhého piliera spoločnej poľnohospodárskej politiky (SPP). Uvedený prieskum sa uskutočnil v krajinách EÚ27 od 3. augusta do 15. septembra 2020. V rámci prieskumu sa uskutočnili rozhovory celkovo s 27 237 občanmi EÚ z rôznych sociálnych a demografických kategórií, pričom vo väčšine prípadov to boli osobné rozhovory v ich materinskom jazyku. Pre vplyv pandémie COVID-19 a následné zdravotné a bezpečnostné opatrenia nebolo osobný rozhovor v niektorých krajinách buď možné uskutočniť, alebo to bolo možné len do istej miery, a preto bol nahradený online rozhovormi. V krajinách EÚ27 sa od 9. do 18. apríla 2021 uskutočnil aj špecializovaný rýchly prieskum Eurobarometra 491 na posúdenie priorít, na ktoré by sa mala zamerať dlhodobá vízia pre vidiecke oblasti. Prostredníctvom telefonického rozhovoru prebehli rozhovory celkovo s 25 841 občanmi EÚ. Prieskum zahŕňal tieto témy: 1. investície EÚ do vidieckych oblastí; 2. doprava a spojenia do vidieckych oblastí; 3. dôsledky pandémie COVID-19; 4. environmentálne problémy vo vidieckych oblastiach a 5. participácia obyvateľov vidieka.

Iniciatíva dlhodobej vízie bola predstavená aj na viacerých podujatiach v rámci EÚ s cieľom získať názory od zainteresovaných strán na vidieku a regionálnych a miestnych orgánov. Zástupcovia Komisie v prípade každého podujatia identifikovali hlavné problémy, ktoré na ňom boli zdôraznené. Konzultácie s cieľovými zainteresovanými stranami sa uskutočnili aj s vnútroštátnymi orgánmi, ktoré sa zaoberajú rozvojom vidieka, prostredníctvom Výboru pre riadenie rozvoja vidieka a so zainteresovanými stranami pôsobiacimi v oblasti rozvoja vidieka prostredníctvom skupiny pre občiansky dialóg o rozvoji vidieka. Konzultácie prebehli aj na riadiacich zasadnutiach vidieckych sietí EÚ. Na vypracovanie vízie sa v rámci série zasadnutí tematickej skupiny o dlhodobej vízii pre vidiek, ktorá bola zriadená pod vedením Európskej siete pre rozvoj vidieka, pod vedením Spoločného výskumného centra uskutočnilo participatívne výhľadové plánovanie.

Okrem toho Komisia s podporou Európskej siete pre rozvoj vidieka pripravila workshopový balík „Vitajte na našom vidieku“, ktorý je k dispozícii v 22 jazykoch EÚ a je dostupný na internete, kde si národné vidiecke siete a ostatné zainteresované strany na vidieku mohli stiahnuť materiál, pomocou ktorého dokázali zorganizovať miestne participatívne podujatia zamerané na ich vlastnú miestnu oblasť a jej pravdepodobný a očakávaný rozvoj od súčasnosti do roku 2040. Výsledky boli oznámené Komisii prostredníctvom zozbieraných formulárov, v ktorých sú zhrnuté výsledky diskusií z workshopov. Národné vidiecke siete prispôsobili materiál svojim miestnym podmienkam a času a zdrojom, ktoré mali k dispozícii. Niektoré skupiny sa vzormi riadili veľmi dôsledne, iné ich dodržiavali voľnejšie a ostatné si vyvinuli dodatočné a nápadité prostriedky, ako zachytiť hlasy z vidieka v súvislosti s ich víziou budúceho európskeho vidieka v roku 2040. Z dôvodu pandémie COVID-19 sa takmer všetky workshopy uskutočnili skôr virtuálne ako osobne. Ďalšie informácie o výsledkoch nájdete v správe Európskej siete pre rozvoj vidieka Rural Voices: A qualitative analysis of the findings from stakeholder workshops contributing to the Long-term Vision for Rural Areas (Hlasy z vidieka: kvalitatívna analýza zistení z workshopov so zainteresovanými stranami, ktoré prispievajú k dlhodobej vízii pre vidiecke oblasti).

Výsledky rôznych oblastí konzultácie boli napokon predstavené, prediskutované so zainteresovanými stranami a ďalej rozvinuté na rozsiahlej online participatívnej konferencii s názvom Týždeň vidieckej vízie: Predstava o budúcnosti európskych vidieckych oblastí, ktorá sa konala od 22. do 26. marca 2021 a ktorú zorganizovala Európska sieť pre rozvoj vidieka v úzkej spolupráci s Komisiou. Rovnako boli zorganizované aj špecializované workshopy na kľúčové témy (toto zahŕňalo osem participatívnych workshopov, pracovné plenárne zasadnutia, 11 dodatočných podujatí, slávnostné udeľovanie cien Európskej siete pre rozvoj vidieka za vidiecke inšpirácie, trh, kde rôzne zainteresované strany a siete prezentovali svoje činnosti a iniciatívy spojené s víziou). Zámerom bolo poskytnúť čo najviac príležitostí na výmeny medzi účastníkmi, a pritom zistiť kolektívne názory na očakávania zainteresovaných strán od vízie pre vidiek. Všetky prezentácie a informácie z podujatí sú dostupné na webovom sídle Európskej siete pre rozvoj vidieka.

3. KONZULTAČNÉ ČINNOSTI

a) Konzultácia o pláne Komisie

Konzultácia o pláne pre víziu bola otvorená na účely poskytnutia spätnej väzby od 22. júla do 9. septembra 2020. Zúčastnilo sa na nej celkovo 198 zainteresovaných strán vrátane zástupcov regionálneho významu, tematických sietí, medzinárodných organizácií, verejných (národných, regionálnych a miestnych) orgánov, občianskych organizácií, akademickej obce a jednotlivých občanov.

Veľká väčšina poskytnutých pozičných dokumentov patrila do obsahu iniciatívy a nie samého plánu (ktorý bol zameraný na postup). V každom prípade príspevky zainteresovaných strán do tohto plánovania boli zohľadnené počas analýzy výsledkov online verejnej konzultácie.

b) Online verejná konzultácia

Prostredníctvom verejnej konzultácie, ktorá bola sprístupnená od 7. septembra do 30. novembra 2020, sa celkovo zozbieralo 2 326 odpovedí zo všetkých 27 členských štátov a 87 pozičných dokumentov od rôznych zainteresovaných strán.

Pokiaľ ide o kategórie zainteresovaných strán, ktoré odpovedali na prieskum, 62 % tvorili občania (z ktorých 52 % uviedlo, že žije vo vidieckej oblasti, a 9 % v odľahlej vidieckej oblasti), 9 % predstavovali podniky a združenia, 5 % tvorila akademická obec a výskumné inštitúcie, 9 % verejné orgány, 7 % MVO, 5 % siete pre rozvoj vidieka a 2 % iní respondenti.

S cieľom doplniť výsledky online verejnej konzultácie o reprezentatívnu vzorku obyvateľstva EÚ bol v apríli 2021 uskutočnený rýchly prieskum Eurobarometra.

Výsledky online verejnej konzultácie sú dostupné v dokumente Factual Summary on the public consultation on the long-term vision for rural areas (Vecné zhrnutie verejnej konzultácie o dlhodobej vízii pre vidiecke oblasti) a v dokumente Synthesis of the online public consultation on the Long-term Vision for Rural Areas (Súhrnná správa online verejnej konzultácie o dlhodobej vízii pre vidiecke oblasti).

c) Eurobarometre

Takmer všetci respondenti osobitného Eurobarometra 504 (95 %, +3 percentuálne body od roku 2017) si myslia, že poľnohospodárske a vidiecke oblasti sú dôležité pre budúcnosť. Z hľadiska dlhodobejšieho vývoja sa tento podiel od roku 2009 zvýšil o päť percentuálnych bodov.